CELEX: 62017TN0617
Language: el
Date: 2017-09-07 00:00:00
Title: Υπόθεση T-617/17: Aγωγή της 7ης Σεπτεμβρίου 2017 — Vialto Consulting κατά Επιτροπής

27.11.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 402/42
            
         Aγωγή της 7ης Σεπτεμβρίου 2017 — Vialto Consulting κατά Επιτροπής
   (Υπόθεση T-617/17)
   (2017/C 402/56)
   Γλώσσα διαδικασίας: η ελληνική
   
      Διάδικοι
   
   
      Ενάγουσα: Vialto Consulting Kft. (Budapest, Ουγγαρία) (εκπρόσωπος: Β. Χριστιανός, δικηγόρος)
   
      Εναγομένη: Ευρωπαϊκή Επιτροπή
   
      Αιτήματα της ενάγουσας
   
   Η ενάγουσα ζητεί από το Γενικό Δικαστήριο:
   
               —
            
            
               να υποχρεωθεί η Επιτροπή να καταβάλει στην ενάγουσα το ποσό των 190 951,93 ευρώ, ως θετική ζημία την οποία προκάλεσε στην ενάγουσα και το ποσό των 129 992,63 ευρώ ως διαφυγόν κέρδος, με τόκους υπερημερίας από την έκδοση της αποφάσεως επί της παρούσας διαφοράς μέχρι την πλήρη εξόφληση·
            
         
               —
            
            
               να υποχρεωθεί η Επιτροπή να καταβάλει στην ενάγουσα το ποσό των 150 000 ευρώ, ως αποζημίωση για τη βλάβη της επαγγελματική φήμης, που προκάλεσε στην ενάγουσα, με τόκους υπερημερίας από την έκδοση της αποφάσεως επί της παρούσας διαφοράς μέχρι την πλήρη εξόφληση· και
            
         
               —
            
            
               να καταδικασθεί η Επιτροπή στη δικαστική δαπάνη της ενάγουσας.
            
         
      Ισχυρισμοί και κύρια επιχειρήματα
   
   Με την προκειμένη αγωγή, η ανώνυμη εταιρεία με την επωνυμία «Vialto Consulting Korlátolt Felelősségű Társaság» (στο εξής, «Vialto») ζητεί από το Γενικό Δικαστήριο της Ευρωπαϊκής Ένωσης, δυνάμει του άρθρου 340, δεύτερο εδάφιο ΣΛΕΕ, σε συνδυασμό με το άρθρο 268 ΣΛΕΕ, την αποκατάσταση της ζημίας που υπέστη λόγω παράνομης συμπεριφοράς της Υπηρεσίας για την Καταπολέμηση της Απάτης (στο εξής, «OLAF») και άλλων υπηρεσιών της Ευρωπαϊκής Επιτροπής (στο εξής, «Επιτροπή»), στο πλαίσιο εκτέλεσης της χρηματοδοτούμενης από την Ε.Ε. υπ’αριθμόν TR2010/0311.01-02/001 σύμβασης παροχής υπηρεσιών που είχε συναφθεί μεταξύ της Κεντρικής Μονάδας Οικονομικών και Συμβάσεων (στο εξής, «CFCU») της Τουρκικής Δημοκρατίας και κοινοπραξίας εταιρειών, στην οποία μετείχε η Vialto.
   Συγκεκριμένα, η Επιτροπή — τόσο δια της OLAF όσο και δι’άλλων υπηρεσιών της — προκάλεσε στη Vialto την ακόλουθη ζημία: (α) περιουσιακή ζημία ύψους 190 951,93 ευρώ ως θετική ζημία· (β) περιουσιακή ζημία ύψους 129 992,63 ευρώ ως διαφυγόν κέρδος και (γ) ηθική βλάβη ύψους 150 000 ευρώ λόγω προσβολής της επαγγελματικής της φήμης.
   Η Vialto υποστηρίζει ότι υπέστη την ανωτέρω ζημία λόγω πράξεων και παραλείψεων της Επιτροπής τόσο κατά τη διάρκεια επιτόπιου ελέγχου που διενήργησε η OLAF στη Vialto όσο και κατόπιν αυτού. Η Vialto υποστηρίζει, ειδικότερα, ότι η Επιτροπή παραβίασε τους ακόλουθους κανόνες, οι οποίοι απονέμουν δικαιώματα σε ιδιώτες:
   
               —
            
            
               άρθρο 7, παρ. 1, του κανονισμού 2185/1996 σε σχέση με τη διεξαγωγή ελέγχων εκ μέρους της OLAF, ιδίως, σε σχέση με τη δοτή και περιορισμένη αρμοδιότητα ελέγχου της εν λόγω υπηρεσίας·
            
         
               —
            
            
               το δικαίωμα χρηστής διοίκησης, το δικαίωμα προστασίας της δικαιολογημένης εμπιστοσύνης και την αρχή της αναλογικότητας, σε σχέση με τον έλεγχο που διενέργησε η OLAF·
            
         
               —
            
            
               το δικαίωμα ακρόασης, σε σχέση με τις ενέργειες της Γενικής Διεύθυνσης Γειτονίας και Διαπραγματεύσεων της Επιτροπής μετά την ολοκλήρωση του ελέγχου της OLAF